3 หุ้นรพ. วิ่ง! หลังพบโควิดสายพันธุ์ “XBB” ระลอกใหม่
BDMS-BCH-BH ราคาปรับตัวขึ้น! รับอานิสงส์โควิดสายพันธุ์โอมิครอนลูกผสม “XBB” ระลอกใหม่ มีการเติบโตและแพร่ระบาดรวดเร็ว หลังผ่านวันหยุดยาวในช่วงเทศกาลสงกรานต์ 
BDMS-BCH-BH ราคาปรับตัวขึ้น! รับอานิสงส์โควิดสายพันธุ์โอมิครอนลูกผสม “XBB.” ระลอกใหม่ มีการเติบโตและแพร่ระบาดรวดเร็ว หลังผ่านวันหยุดยาวในช่วงเทศกาลสงกรานต์
17 เม.ย. 2566

ผู้สื่อข่าวรายงานว่า วันนี้ (17 เม.ย.66) ณ เวลา 10:09 น. ราคาหุ้นกลุ่มโรงพยาบาลบางตัวดีดตัวกลับ รวมถึงบางตัวปรับตัวขึ้นอย่างต่อเนื่อง นำโดย บริษัท กรุงเทพดุสิตเวชการ จำกัด(มหาชน) หรือ BDMS ราคาหุ้นอยู่ที่ระดับ 30.25 บาท บวก 0.75 บาท หรือ 2.54% ด้วยมูลค่าซื้อขาย 322.74 ล้านบาท
บริษัท บางกอก เชน ฮอสปิทอล จำกัด (มหาชน) หรือ BCH ราคาหุ้นอยู่ที่ระดับ 21.80 บาท บวก 0.50 บาท หรือ 2.35% ด้วยมูลค่าซื้อขาย 157.38 ล้านบาท
บริษัท โรงพยาบาลบำรุงราษฎร์ จำกัด (มหาชน) หรือ BH ราคาหุ้นอยู่ที่ระดับ 238 บาท บวก 4 บาท หรือ 1.71% ด้วยมูลค่าซื้อขาย 151.77 ล้านบาท
สำหรับราคาหุ้นที่ปรับตัวขึ้น เบื้องต้นรับข่าวสถานการณ์การแพร่ระบาดของโควิด-19 สายพันธุ์ XBB.1.16 ระลอกใหม่ หลังผ่านวันหยุดยาวในช่วงเทศกาลสงกรานต์ที่ผ่านมา พบว่า ทางศูนย์จีโนมทางการแพทย์ รพ.รามาธิบดี เปิดเผยว่า พบโอมิครอนลูกผสม XBB.1.16 จำนวน 8 ราย และหนึ่งในแปดพบว่ามีการกลายพันธุ์เพิ่มเติมเป็น XBB.1.16.1 ซึ่งโอมิครอนลูกผสม XBB.1.16 มีความได้เปรียบในการเติบโตและแพร่ระบาด รวมถึงคาดว่าจะเข้ามาแทนที่ BN1.3 และ XBB.1.5 ได้ภายใน 2-3 เดือนจากนี้
ขณะที่กรมควบคุมโรค กระทรวงสาธารณสุข กล่าวว่า จะหามาตรการรับมือกับแนวโน้มการพบผู้ป่วยรายใหม่เพิ่มขึ้นจากสัปดาห์ก่อน 2.5 เท่าตัว เนื่องจากสามารถแพร่ระบาดได้สูงกว่าสายพันธุ์ในอดีต